'n Praktiese Mini? | Maroela Media
'n Praktiese Mini?
Die Mini Cooper S Clubman. Foto: Verskaf
Kyk, daar is min dinge so vreesaanjaend soos ouer word. Is dit nie vreemd hoe ons as tjokkertjies tog net wil ouer wees, en soos ons ouer word tog net weer jonk en sorgvry wil wees nie.
'n Mens gaan deur fases. Ná skool wil jy die coolste kar hê. Dan kom kinders. Vir party nóg kinders. Skielik is 'n mens se oulike droomtjor nie meer voldoende nie.
Ek dink Mini het die perfekte oplossing vir sy liefhebbers. Ek kan elkeen van die jong vroue in die kantoor in 'n Mini Cooper sien, en ek dink nie een sal sê nee dankie nie.
Maar daar is tans twee swangerskappe in ons kantoor. Waarheen dán? Ek sal nie kinders in 'n Mini wil rondkarwy nie.
Die Mini Cooper S Clubman is egter die perfekte oplossing. Dink aan 'n sjiek, modieuse klein stasiewa. Vier deure. 'n Billike kattebak en sitplek vir vyf. 'n Ware gesinsbuks. Mini se ingenieurs was regtig slim. Hulle kon 'n praktiese voertuig maak sonder om die wese van Mini te verloor. Die Clubman is net só rats soos die klein luikrug.
Die binneruim is presies dieselfde as die klein Mini s'n – hy hou net langer aan agter. Die bougehalte in 'n Mini is indrukwekkend – onthou, dit sal aan dieselfde standaarde gehou word as 'n BMW. Die sitplekke is gemaklik en as 'n mens eers gewoond is aan hoe 'n Mini werk, ergonomies.
Die Cooper S-gedeelte van die naam moet vir mens 'n aanduiding gee dat daar 'n 2,0 turboviersilinder bomklapper onder die kap skuil. Die 2,0 bied 141 kW en 280 Nm. 100 km/h word van stilstand af in 7,2 sekondes bereik. Dis blitsig. Die agtspoed outokas verrig wonders, en sodra 'n mens op die oop pad toer met die Mini is hy fantasties lig op brandstof.
Die ritgehalte in die Cooper S Clubman is getrou aan die kern van 'n Mini. Hy is rats en klou soos 'n neet. Ja, dit kan effe hard raak op slegte paaie – maar indien jy in 'n Mini belangstel sal dit jou waarskynlik nie pla nie. Die padhouvermoë is waar die Mini uitblink. 'n Cooper S Mini kan sy stewels vasmaak en by enige van die beste warm luikrûe bly as die paaie begin wandel. My enigste probleem met die Mini is weens sy runflat bande en verskriklike sensitiewe stuur. Die stuur trek baie maklik in jou hande soos hy skarrel om vas te trap.
Dis maklik om die Clubman op te som. Dis 'n mammakar vir die ma wat nie meer haar kroos in 'n klein Mini kan pas nie. Dis veilig, ry lekker en lyk bitter oulik. Ek sien geen nadeel nie. Indien pappa ook van tyd tot tyd 'n beurt wil hê is daar altyd die vierwielaangedrewe vuurpyl in die vorm van die Cooper Works ALL4 Clubman. Maar wees versigtig om hom te gebruik vir die kindertjies rondry – hulle sal moontlik klein renjaers word.